Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi mittauslaitteista"



Virallinen lehti nro C 139 , 11/05/2001 s. 0004 - 0005



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi mittauslaitteista" (2001/C 139/02) Neuvosto päätti 9. lokakuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 7. helmikuuta 2001. Esittelijä oli Roy Donovan. Talous- ja sosiaalikomitea hyväksyi 28. helmikuuta ja 1. maaliskuuta 2001 pitämässään 379. täysistunnossa (helmikuun 28. päivän kokouksessa) seuraavan lausunnon. Äänestyksessä annettiin 112 ääntä puolesta ja 1 vastaan. 1. Johdanto 1.1. Komission ehdotuksessa esitetään uutta lähestymistapaa tiettyjä mittauslaitteita koskevan jäsenvaltioiden lainsäädännön yhdenmukaistamiseksi. 1.2. Yhteisön tasolla on jo olemassa mittauslaitteita koskevaa lainsäädäntöä, joka kuitenkin on teknologian kehityksen myötä vanhentunut. Sitä olisi kuitenkin hankala päivittää nykyisen lainsäädäntörakenteen eli niin kutsutun vanhan lähestymistavan puitteissa (puitedirektiivi 71/316/ETY(1)). Uusi ehdotus pohjautuukin uuteen teknistä yhdenmukaistamista ja standardeja koskevaan lähestymistapaan(2) sekä testausta ja varmentamista koskevaan yleiseen lähestymistapaan(3). Ehdotetuilla säännöksillä tähdätään vaatimusten mukaisten mittauslaitteiden varustamiseen CE-vaatimustenmukaisuusmerkinnällä ja täydentävällä metrologisella merkinnällä(4). 1.3. Ehdotus koskee useimpia kulutusmittareita, eli veden, lämmön, kaasun ja sähkön mittaukseen käytettäviä laitteita sekä polttoaineautomaatteja, vaakoja, pituusmittauslaitteita, juomasäiliöitä ja taksimittareita. Tämä tarkoittaa, että suurin osa 70-luvulta asti juontavista mittauslaitedirektiiveistä (11 direktiiviä muutoksineen) tullaan kumoamaan. Merkkinä jäsenvaltioissa ilmenevästä kasvavasta tarpeesta mittauslaitteita koskeville säännöksille ehdotukseen on otettu mukaan myös muutama uusi laitetyyppi, kuten pakokaasuanalysaattorit ja todennäyttämisvälineenä käytettävät alkometrit, joita koskevaa lainsäädäntöä yhteisöllä ei aikaisemmin ole ollut. 2. Yleistä 2.1. Talous- ja sosiaalikomitea on tyytyväinen komission ehdotukseen, jolla on tarkoitus (a) ylläpitää jäsenvaltioiden lainsäädännöllä jo aikaansaatua kuluttajansuojelun korkeaa tasoa ja (b) taata lakisääteisen valvonnan alaisten mittauslaitteiden vapaa liikkuvuus. 2.2. Mittaustuloksia tarvitsevien kuluttajien, käyttäjien, kauppiaiden ja julkisten palvelutahojen luottamusta on pidettävä yllä uskottavan ja tiukan yhteisöjärjestelmän avulla, joka täyttää korkeimman suojelutason vaatimukset. Komitean mielestä komission ehdotus edistää tätä luottamusta yhdessä viimeksi vuonna 1999 muutetun(5), mittayksikköjä koskevan jäsenvaltioiden lainsäädännön lähentämisestä annetun neuvoston direktiivin 80/181/ETY(6) kanssa. 2.3. Komitea pitää epätodennäköisenä, että ehdotuksella on kuluttajille huomattavaa vaikutusta, sillä kaikki kyseessä olevat mittauslaitetyypit ovat jo yhden tai useamman jäsenvaltion lainsäädännön alaisia. 2.4. Komitea on kuitenkin sitä mieltä, että vaatimustenmukaisuuden arviointia koskevien menettelyiden uudistuksella tulee olemaan seurauksia käyttäjille ja valmistajille. Odotettavissa on, että - useimmiten kolmansien osapuolten suorittamista - moninkertaisista vaatimuksenmukaisuuden arvioinneista valmistajille aiheutuvat kulut pienenevät. 2.4.1. Komitea pitää hyvänä valinnanvaran lisääntymistä vaatimustenmukaisuuden arviointimenettelyissä, sillä se lyhentänee entisestään laitteiden suunnittelu- ja tuotantovaiheen sekä markkinointivaiheen välistä viivettä. Käyttäjät hyötynevät myös yhtenäismarkkinoiden soveltamisesta seuraavasta valvottujen laitteiden valikoiman laajentumisesta ja saatavuuden parantumisesta. 2.5. Komitea pitää myös tervetulleena valmistajien antamaa palautetta myönteisestä, teknologista innovaatiota edistävästä vaikutuksesta, jonka on saanut aikaan (lainsäädännöllä määriteltävien) olennaisten vaatimusten erottaminen (standardeilla tai ohjeellisilla asiakirjoilla määriteltävistä) toimintavaatimuksista ja teknisistä eritelmistä. 2.6. Komitea pitää erittäin tärkeänä varmistaa, että teknologista innovaatiota ei estetä liian yksityiskohtaisilla laitekohtaisilla liitteillä. 3. Erityistä 3.1. Komitea panee tyytyväisenä merkille ehdotuksen kokonaisvaltaisen luonteen, eli että direktiivin voimaantulon jälkeen sille ei voi olla rinnakkaista kansallista lainsäädäntöä. Samalla jokaisella jäsenvaltiolla on kuitenkin mahdollisuus päättää eri laitteiden valvonnan tarpeesta omalla alueellaan. 3.2. Komission tulisi kiinnittää huomiota tarpeeseen työskennellä tiiviisti yhdessä KIE-maiden kanssa näiden edellytysten kehittämiseksi niin, että maat kykenevät liittymisajankohdan tullen noudattamaan ehdotetun direktiivin tuomia velvoitteita. 3.3. Komitea kannattaa jäsenvaltioiden yhteistyötä lakisääteisen metrologian alalla sellaisilla foorumeilla kuin lakisääteisen mittaustoiminnan kansainvälinen järjestö OIML(7) ja mittaamisen eurooppalainen yhteistyöverkosto WELMEC(8). 4. Päätelmät 4.1. Komitea kannattaa komission ehdotusta. Kyseinen direktiiviehdotus on erittäin ajankohtainen ja tarpeellinen, koska sillä taataan mittaustulosten korkea suojelutaso yhteisössä. 4.2. Komitea pyytää komissiota pitämään sitä ajan tasalla direktiivin toimeenpanon edistymisestä. Bryssel 28. helmikuuta 2001. Talous- ja sosiaalikomitean puheenjohtaja Göke Frerichs (1) 71/316/ETY, annettu 26.7.1971; EYVL L 202, 6.9.1971, s. 1. (2) Neuvoston 7.5.1985 antama päätöslauselma. (3) Neuvoston 22.7.1993 tekemä päätös 93/465/ETY; EYVL L 220, 30.8.1993, s. 23. (4) Metrologinen vaatimustenmukaisuus (13 artiklan 2 kohta). (5) Direktiivi 1999/103/EY, annettu 24.1.2000; EYVL L 34, 9.2.2000, s. 17 - TSK:n lausunto, EYVL C 169, 16.6.1999. (6) 80/181/ETY, annettu 20.12.1979; EYVL L 39, 15.12.1980, s. 40. (7) OIML (Organisation internationale de métrologie légale) on 1955 perustettu hallitustenvälinen järjestö, jonka tehtävänä on jäsenmaidensa soveltamien säännösten yhdenmukaistaminen. Kaikki EU:n ja Eftan jäsenvaltiot sekä useimmat KIE-maat ovat OIML:n täysjäseniä tai kirjeenvaihtajajäseniä. (8) WELMEC (European Cooperation in Legal Metrology) on EU:n ja Efta-maiden metrologiasta vastaavien viranomaisten yhteistyöverkosto, johon kuuluu myös liitännäisjäseniä KIE-maista.